અત્રે એ જાણવું રસપ્રદ નીવડશે કે બેક્ટેરિયા પૃથ્વી પરનાં શ્રેષ્ઠ વિઘટકો ગણાય છે. માન્યામાં ન આવે એવી, પણ વૈજ્ઞાનિકોએ પૂરવાર કરેલી હકિકત એ છે કે આપણા વાતાવરણમાં કુદરતી રીતે મળી આવતાં તત્વો, સંયોજનો કે સજીવો ઉપર પોતાનો કસબ બતાવી શકે તેવાં કોઈ ને કોઈ બેક્ટેરિયા જરૂર ને જરૂરથી અસ્તિત્વ ધરાવે છે. હા, કેટલાક મનુષ્યનિર્મિત પદાર્થોને વિઘટિત કરવાની ક્ષમતા ધરાવતાં બેક્ટેરિયા હજી સુધી નથી મળી આવ્યાં એ અલગ બાબત છે. અન્યથા જૈવીક પદાર્થો ઉપરાંત કુદરતમાં મળી આવતા કોઈ પણ તત્વ, મિશ્રણ કે સંયોજનને વિઘટિત કરવા માટે સક્ષમ હોય એવા કોઈ ને કોઈ બેક્ટેરિયા પૃથ્વી ઉપર ચોક્કસપણે મળી આવે છે. આપણી સામાન્ય સમજણ એવી છે કે કોઈ પણ સજીવ પોતાનું પોષણ જૈવીક સ્રોતોમાંથી મેળવે છે અને મહદ્અંશે આ સમજણ સાચી પણ છે. પણ નવાઈ લાગે એવી હકિકત એ છે કે કેટલાંક બેક્ટેરિયા કોઈ પણ જૈવીક પોષણસ્રોતની જરૂરીયાત વગર, માત્ર અને માત્ર લોહ, રજત, સુવર્ણ કે રેતીમાં રહેલા સિલિકોન જેવા કોઈ ચોક્કસ તત્વનાં અકાર્બનિક/બિનજૈવીક સંયોજનોમાંથી પોતાની સંપૂર્ણ પોષણજરૂરીયાત મેળવી લે છે. હવે એ જાણવું જરૂરી છે કે કોઈ પણ સ્રોતમાંથી પોષણ મેળવવા માટે જે તે સજીવે એ સ્રોતનું વિઘટન કરી, એમાં રહેલા મૂળ ઘટકોને અલગ પાડવા અનિવાર્ય છે. ઉપર જણાવ્યું એમ જૈવીક/બિનજૈવિક સ્રોતોના વિઘટન માટેની અસાધારણ ક્ષમતા ધરાવતાં વિવિધ પ્રકારનાં બેક્ટેરિયા સુપેરે ઓળખાઈ ચૂક્યાં છે અને એમનો વિષદ્ અભ્યાસ પણ થઈ ચૂક્યો છે.